[Foto's en video] Só lyk 'n motor ná 'n hoëspoed-botsing | Maroela Media
'n Ongeluk in 2015 waarin vier mense oorlede is (Foto: ER24/Accidents)
Wanneer jy jaag en roekeloos bestuur, is jou voertuig 'n dodelike gevaar wat die lewens van elkeen wat die pad met jou deel, bedreig.
Spoed beperk immers nie net jou vermoë om veilig om draaie en ander voorwerpe in die pad te stuur nie, maar beperk ook die hoeveelheid tyd wat jy het om te reageer in 'n lewensgevaarlike situasie – iets wat jou kanse op 'n noodlottige botsing verhoog.
Volgens Wayne Minnaar, woordvoerder van die Johannesburg-metropolisie, is nagenoeg 1 670 motoriste tussen 2014 en 2016 in hegtenis geneem omdat hulle die spoedgrens oorskry het.
Minstens 667 van dié motoriste het teen 'n spoed van meer as 160 km per uur gejaag. Minnaar sê verder onwettige straatrenne is ook 'n groot probleem.
"Stewige boetes is een ding, maar indien jy die spoedgrens met meer as 40 km per uur oorskry, sal jy op die plek in hegtenis geneem word," verduidelik hy. "Afhangend van die erns van jou oortreding, kan jy boetes van tot R20 000 opgelê word of tyd agter tralies spandeer."
Volgens die Wêreldgesondheidsorganisasie is die kans op noodlottige gevolge tot 20 keer hoër in 'n botsing met 'n impakspoed van 80 km per uur, as in 'n botsing met 'n impakspoed van 30 km per uur.
Die gewilde motorreeks Fifth Gear het onlangs 'n video op sosiale media gedeel wat die verwoestende impak van 'n botsing wat teen 193 km per uur plaasvind, wys.
Dawid Botha, woordvoerder van Virseker, sê selfs top-veiligheidsstelsels in motors is nie genoeg om 'n insittende te beskerm nie. "Terwyl moderne voertuie baie indrukwekkende veiligheidskenmerke het, maak dit bitter min verskil teen 'n hoër spoed," sê Botha.
foto's jaag video
MM moet eintlik wys hoe lyk die liggame wat uit hierdie wrakke verwyder is – dit sal 'n wake-up wees vir die wat so wil jaag.
Dis daai vining stop wat die skade aanrig.
Skrikwekkend hoe min mense van hul eie en ander se lewens en besittings dink. Daagliks soveel van wille wragtags op die pad – selfs wanneer uit die kerkgronde uit ry. Gedaante verwisselings van mooi sit en luister in goeie atmosfeer en dan boem! vlieg voor mekaar in, stoot mekaar uit die pad, rits met 4×4 oor stukke wat nie veronderstel is om oor te ry in 'n stad nie, ens. ens. ens. En dan die spoedvrate. Soveel onnodige sterftes en hartseer.
Daar moet ook onthou word vandag se voertuie word van blik gemaak en nie meer soos voertuie van 30jaar terug nie.My ondervinding van die gevaarlikste voertuie op ns paaie is die VW Polo en die manne met die groot 4×4 as hule kon het hulle o-oor jou gery.Die Polos jaag teen ongelooflike spoed verby ongeag van die witlyne in die paaie.
Het die afgelope week weer van Gauteng na Wes-Kaap gereis per motor. Dis skrikwekkend om die aantal motoriste te sien wat GEEN ontsag vir 'n wit sperstreep toon nie. Dit lyk of die meeste motoriste dink sperstrepe is verf-eksperimente op die teerpad. Sou jy dit waag om 'n oortredende motoris tereg te wys deur jou ligte te flikker as hy die onbesonne ding gedoen het om op 'n sperstreep verby te gaan en jou lewe in gevaar te stel, word jy met allerhande verdagte handseine begroet asof jy nou die oortreding begaan het.